CELEX: 32021R1043
Language: ro
Date: 2021-06-24 00:00:00
Title: Regulamentul de punere în aplicare (UE) 2021/1043 al Comisiei din 24 iunie 2021 privind prelungirea dispozițiilor tranzitorii referitoare la cerințele de fonduri proprii pentru expunerile față de o contraparte centrală prevăzute în Regulamentul (UE) nr. 575/2013 al Parlamentului European și al Consiliului (Text cu relevanță pentru SEE)

25.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 225/52
               
            
         REGULAMENTUL DE PUNERE ÎN APLICARE (UE) 2021/1043 AL COMISIEI
         din 24 iunie 2021
         privind prelungirea dispozițiilor tranzitorii referitoare la cerințele de fonduri proprii pentru expunerile față de o contraparte centrală prevăzute în Regulamentul (UE) nr. 575/2013 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 497 alineatul (3),
         întrucât:
         
                     (1)
                  
                  
                     Pentru a evita perturbarea piețelor financiare internaționale și pentru a nu penaliza instituțiile stabilite în Uniune impunându-le cerințe de fonduri proprii mai ridicate în cursul proceselor de recunoaștere a contrapărților centrale (CPC) existente din țări terțe, articolul 497 alineatul (1) din Regulamentul (UE) nr. 575/2013 a instituit o perioadă de tranziție în cursul căreia instituțiile pot trata expunerile la respectivele CPC din țări terțe drept expuneri la CPC calificate.
                  
               
                     (2)
                  
                  
                     În cazul CPC din țări terțe care și-au depus cererea de recunoaștere în conformitate cu articolul 25 alineatul (6) din Regulamentul (UE) nr. 648/2012 al Parlamentului European și al Consiliului (2) înainte de 27 iunie 2019, mai exact toate CPC din țări terțe care încă așteaptă recunoașterea de către Autoritatea Europeană pentru Valori Mobiliare și Piețe (ESMA), perioada de tranziție urmează să expire la 28 iunie 2021.
                  
               
                     (3)
                  
                  
                     Comisia nu a adoptat încă decizii în conformitate cu articolul 25 alineatul (6) din Regulamentul (UE) nr. 648/2012 pentru unele dintre jurisdicțiile în care sunt stabilite respectivele CPC din țări terțe. Aceste decizii reprezintă o condiție prealabilă pentru recunoașterea de către ESMA a CPC din țări terțe. Întrucât deciziile nu vor fi adoptate până la 28 iunie 2021, ESMA nu va fi în măsură să finalizeze până la acea dată procedurile de recunoaștere în cazul CPC din țări terțe care așteaptă recunoașterea.
                  
               
                     (4)
                  
                  
                     Dacă nu se prelungește perioada de tranziție, instituțiile stabilite în Uniune, sau filialele lor stabilite în afara Uniunii, care au expuneri la respectivele CPC din țări terțe vor trebui să majoreze semnificativ fondurile lor proprii pentru aceste expuneri. Acest lucru ar putea duce la retragerea acelor instituții ca participanți direcți în CPC respective sau, cel puțin temporar, la încetarea furnizării de servicii de compensare către clienții acelor instituții, determinând astfel perturbări grave pe piețele pe care operează CPC respective. Prin urmare, este necesar să se prelungească dispoziția tranzitorie de la articolul 497 alineatul (1) litera (b) punctul (iii) din Regulamentul (UE) nr. 575/2013 cu 12 luni, până la 28 iunie 2022.
                  
               
                     (5)
                  
                  
                     Prin prelungirea dispoziției tranzitorii, Comisia ar avea timp să își finalizeze evaluările echivalenței în conformitate cu articolul 25 alineatul (6) din Regulamentul (UE) nr. 648/2012 și să adopte decizii de echivalență în cazul în care sunt îndeplinite condițiile aferente. De asemenea, ESMA ar avea timp să recunoască respectivele CPC din țări terțe. În cazul în care Comisia nu ar adopta o decizie de echivalență pozitivă, prelungirea ar permite instituțiilor să se pregătească în mod corespunzător pentru încheierea perioadei de tranziție prevăzute la articolul 497 alineatul (1) din Regulamentul (UE) nr. 575/2013.
                  
               
                     (6)
                  
                  
                     Prezentul regulament ar trebui să se aplice din prima zi după expirarea perioadei de tranziție existente.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului bancar european,
                  
               ADOPTĂ PREZENTUL REGULAMENT:
         
            Articolul 1
            Perioada de tranziție prevăzută la articolul 497 alineatul (1) litera (b) punctul (iii) din Regulamentul (UE) nr. 575/2013 se prelungește până la 28 iunie 2022.
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 29 iunie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 27.6.2013, p. 1.
         
            (2)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).